Document ID: /roh_data/filtered/fineweb-2-filterrobots_roh.jsonl.gz/53748

500 capanegals e 200 projectils da plum
En in territori da 500 meters largezza, cun guaud e cleragls, han las studentas ed ils students chattà radund 500 capanegals da sandalas romanas e var 200 projectils da plum. Quels projectils sajettavan ils schuldads romans cun schlingias, uschia che quels sgulavan cun var 200 km/h tras l’aria. Ils plums chattads portan in pitschen bul, il simbol da la 12avla legiun. Questa emprima tschertga sistematica d'artefacts è stada mez settember.
Emprim champ da battaglia roman
Grazia a quellas scuvertas e tenor emprimas retschertgas crajan ils archeologs ch'igl haja dà en la chavorgia Crap Ses in cumbat tranter legiuns romanas è truppas reticas. Quai en il rom da la campagna militara tras las Alps ch'è vegnida lantschada l’onn 15 a.C. da l'emprim imperatur roman, numnadamain l’imperatur Augustus. Sche quella supposiziun vegn en il decurs dal project confermada, lura fiss quai l’emprim champ da battaglia roman sin territori svizzer.
Lantschà grazia ad ina scuverta extraordinaria
Il project Cumbat è vegni lantschà dal Servetsch archeologic dal chantun Grischun. Quai grazia ad ina scuverta d'in stilet roman – ina scuverta fitg preziusa. Il stilet ch'il hobi-archeolog Lucas Schmid da Glion ha chattà avant dus onns e mez è vegnì preparà minuziusamain d’ina restauratura chantunala. Stilets da quest gener èn vegnids chattads mo fitg, fitg paucs. Quella scuverta ha dà il stausch, per lantschar il project scientific Cumbat. Il project cuzza tschintg onns e custa in mez milliun francs. Il 2025 è planisada in’exposiziun cun tut ils objects chattads en la chavorgia Crap Ses